EÖTVÖS JÓZSEF (1813-1871)

Báró Eötvös József elszegényedett arisztokrata család sarja, aki mint író, publicista és nagytekintélyű politikus a reformmozgalom egyik irányítója és élharcosa volt.

Midőn Eötvös József 1813. szeptember 3-án báró Eötvös Ignác tárnokmester -később alkancellár - budai palotájában megszületett, a kortársak közül senki sem sejtette, hogy ebből a gyermekből, akinek édesanyja magyarul sem tudott, lesz a magyar reformkor legkövetkezetesebben liberális és polgári gondolkodója és politikusa. Anyanyelve a német volt, csak gimnazista korában tanult meg magyarul. Konzervatív, aulikus (’udvarhoz hű’) nagyapja és apja a bécsi kormány szolgálatában futott be hivatali karriert, s amikor Józsefet 11 éves korában nyilvános iskolába íratták, senki sem akart a „hazaáruló” unokájával egy padba ülni. Gyulai Pál mondotta róla: „Semmit sem örökölt atyjától, csak előjogait, melyek ellen egész életén át küzdött. [...] A finom modoron kívül semmi sem mutatta benne az arisztokratát. Polgár volt élvezeteiben, szokásai- és életmódjában.”
A polgári értékek tiszteletét már gyermekkorában megtanulhatta, mert ezeket az éveket nagyrészt anyai nagyapja, Lilien báró haladó gazdasági elvek szerint kezelt, racionalizált birtokán töltötte Ercsiben, igen művelt, nemzetközi látókörű, de német nyelvű környezetben. E környezet oltotta belé az alkotómunka tiszteletét, a műveltség magasra értékelését s azt a törekvést, hogy hasznára legyen embertársainak. De ide nyúlnak vissza a gondolkodását sok tekintetben meghatározó katolikus hitének gyökerei is. Ehhez járult nevelőjének, a jakobinus mozgalomban való részvétele miatt a börtönt is megjárt Pruzsinszhy Józsefnek a hatása, aki a francia kultúrát, a filozófiát s nem utolsósorban a felvilágosodás eszméit kedveltette meg tanítványával.

Alig 13 évesen kezdte tanulmányait a pesti egyetem bölcsészeti karán, majd a jogi karon folytatta. Az egyetemen őt is magával sodorta a rendi alkotmányt védelmező 1825-27-es országgyűlés hatására kibontakozó hazafias hullám, s az irodalom felé irányította. Az egyetemen szövődött barátsága Szalay Lászlóval, akivel 1830 nyarán együtt olvasták a Margitsziget rejtekében a párizsi júliusi forradalomról szóló újsághíreket, s pezsgőspoharat ürítenek „a nemzetek szabadságára”. Midőn 1832-ben megnyílt Pozsonyban az első igazi reformország-gyűlés, barátaival odasietett s itt az eszményképül választott Kölcsey körül csoportosultak.
1833-ban ügyvédi vizsgát tett, s apja kívánságára hivatalt vállalt: előbb aljegyző lett Fejér-megyében, majd fogalmazógyakornok Bécsben a kancellárián. 1836-37-ben utazást tett Nyugat-Európában, ahonnan meggyőződéses liberálisként érkezett vissza, bár észrevette a polgárosult világ árnyoldalait is. Hazatérve lemondott kancelláriai hivataláról. A család egyik Borsod megyei birtokára, Sályra költözött - gazdálkodott, olvasott és írt. A nyugati szellemi élettel továbbra is rendszeres kapcsolatot tartott, elsősorban könyvek révén. Titkára szerint „minden lipcsei könyvvásárkor ládaszámra rendelte meg a könyveket”.

A 30-as években írónak készült: fordított, verseket, színműveket, kritikai tanulmányokat írt. Írói pályáját érzelmes versekkel, színművekkel (Éljen az egyenlőség, 1841) kezdte. Szárnypróbálgatásai elismeréseként a Magyar Tudományos Akadémia 1835-ben levelező tagjává választotta, négy év múlva pedig tiszteleti tag lett. 1839-ben kezdte közölni folytatásokban első nagy regényét, A karthausit, amely moralizáló társadalombírálatot fogalmaz meg. A korban Európa-szerte divatos „lírai regény” végső tanulsága egybecseng a szerző elhatározásával: „Célt választék magamnak, [...] használni akarok, másoknak élni, másokért fáradni, habár díjtalan is” - írja barátjának, Szalay Lászlónak.

Ez a használni akarás vitte a szépirodalom berkeiből a politika harcmezejére. Célja és porgramja: irányt mutatni a nemzetnek. „Széchenyi egész erejében találá a múltat, s harcot kezdett vele, ő az áldott rontó; s […] helyt csinála nékünk, hol építsünk. - Eljött az idő., hol végre a nemzetnek, mely múltja hibáibul meggyőződött, irányt kell adnunk, s ez leend éltem iparkodása.” Borsodban bekapcsolódott a megyei közéletbe, s politikai szereplésre is elszánta magát. Főrendként személyes meghívót kapott az 1839-40-es országgyűlés felsőtáblájára, ahol gróf Batthyány Lajos mellett a főrendi ellenzék „ifjabb vezére”. Országgyűlési szűzbeszédében a vallások egyenlőségéről szólt. Felszólalt a zsidók polgárosítása érdekében és a kormány által megsértett szólásszabadság védelmében. Tagja lett annak az országgyűlés által kiküldött választmánynak, amely kidolgozta az új büntető törvénykönyv javaslatát. A nemzetközi elismerést is kiváltó, haladó szellemű javaslatokból azonban a felsőtábla ellenállása miatt nem lett törvény.

Az 1843-44-es országgyűlésen a szabad királyi városok országgyűlési képviseletének rendezését tartotta legfontosabb feladatnak (47 város összesen egy szavazattal rendelkezett). Polgári jellegű reformokat, korszerű változtatásokat követelt, de legfontosabb és legsürgősebb teendőnek az országgyűlés reformját tekintette. Ő vetette fel először a felsőtáblán a felelős kormány eszméjét és a népképviselet elvét. Beszédei kivívták a kortársak elismerését: a kor egyik legjobb politikai szónokának tartották. A diétán divatos dagályos retorika helyett fogalmilag pontos, logikus, érzelemmentes érvelés, a vitatott kérdés szakszerű elemzése, sohasem személyeskedő, tárgyszerű előadásmód jellemezte felszólalásait.
Miss Julia Pardoe, egy 1839-40-ben hazánkban tartózkodó angol hölgy ilyennek látta őt: „Eötvös egyike Magyarországon e kor legkiválóbb embereinek. [...] Néhány évvel ezelőtt ultraliberális volt, s vonakodott még bárói címét is használni; fénylő és lehetetlen álmokat ápolt az egyetemes szabadságról és boldogságról. [...] S mert lassanként megtanulta, hogy némi bizalmatlansággal tekintse világot átölelő tervét az emancipációról és egyenlőséről, nézeteiben mérsékeltebb, gyakorlatibb lett. Ő még mindig szabadelvű, s nyíltan és bátran védelmezi alapelveit a magas állás dacára, melyet apja a kormányzatban elfoglal.”
Közben személyes viszonyai gyökeresen megváltoztak. Apja 1841-ben csődbe jutott, minden birtokát elvesztett. Ettől kezdve Eötvös polgári értelmiségi életmódot folytatott: írásaiból élt, s állandó anyagi gondokkal küszködött, hiszen nagy családot kellett eltartania. 1842-ben házasodott meg, Rosty Albert Békés megyei alispán 17 éves leányát, Ágnest választotta. Négy gyermeke született: egy fiú és három lány. Felesége nővérét közeli barátja, Trefort Ágoston vette feleségül.

Bár szépírói tevékenységével nem hagyott fel teljesen, irodalmi munkásságának súlypontja egyre inkább az aktuális társadalmi problémákról írt tudományos igényű tanulmányokra és a politikai publicisztikára helyeződött át. Az 1830-as évek végén írt három nagy tanulmányának témája jelzi, hogy a formálódó politikus jól megfért benne a humanista emberbaráttal, aki elsősorban a társadalom elnyomott, jogfosztott, hátrányos helyzetű csoportjain akar segíteni. Szalayval, Treforttal és Lukács Móriccal alapította meg a reformkor rövid életű, de úttörő jelentőségű folyóiratát, a Budapesti Szemlét, melynek érdeme - Fenyő István szerint - „a politikai kérdések tudományos, elvi alapokon történő, a nemesi sérelmi politika helyi elfogultságaitól mentes megközelítése” volt. A szerzők módszeresen áttekintették „a kortársi Európa kérdései közül mindazt, amit idehaza időszerűnek éreztek”, összefoglalták és tüzetesen megvizsgálták „a legújabb európai fejlődés távlatai közepette az ország előtt álló legfontosabb reformproblémákat”.

Ez a négy európai műveltségű, világot járt, polgári szemléletű és életformájú fiatal értelmiségi alkotta a magvát annak a reformellenzékhez tartozó, de azon belül különálló, jellegzetes csoportnak, amelynek tagjait - a hozzájuk csatlakozó Csengery Antallal, Kemény Zsigmonddal, Irínyi Józseffel, Madách Imrével és Szontágh Pállal együtt - már a kortársak is centralistáknak nevezték. Ők fogalmazták meg a magyarországi átalakulás legpolgáribb programját: az államszervezet, a politikai intézményrendszer gyökeres átalakítását, a polgári parlamentarizmus, a felelős kormány, a népképviseleten alapuló törvényhozás által ellenőrzött végrehajtó hatalom, a valódi helyhatósági önkormányzatok és a „civil társadalom” önszerveződésének követelményét. Ők foglalkoztak nálunk először módszeres szakmai felkészültséggel államtudománnyal, politikaelmélettel, s ők fejtették ki, határozták meg pontosan a polgári politikai intézményrendszerrel kapcsolatos fogalmakat.

Rövid életű folyóirataik után újabb nagy lehetőséget jelentett Eötvös és barátai számára, midőn 1844 júliusában Kossuthtól Szalay László vette át a kor legolvasottabb politikai lapjának, a Pesti Hírlapnak a szerkesztését. Eötvös mintegy félszáz vezércikket írt a lapba, s ezeket némileg átdolgozva, kiegészítve, egybeszerkesztve 1846-ban Lipcsében könyvben is kiadta, Reform címmel. Nem ez volt az első önállóan megjelent politikai írása. 1841-ben a Pesti Hírlap körül kirobbant Széchenyi–Kossuth-vitában Kossuth mellett foglalt állást, s miután Széchenyit hasztalan igyekezett lebeszélni a Kossuth elleni fellépésről, röpiratot adott ki A Kelet Népe és a Pesti Hírlap címmel. Ebben megvédte Kossuthot Széchenyi vádjaival szemben, s rámutatott arra, hogy Széchenyi magatartása veszélyezteti a szólásszabadságot. Hangsúlyozta a nyilvánosság, a sajtó fontos szerepét a politikában, mert csak ezáltal lehet a széles közvéleményt meggyőzni a reformok szükségességéről.

„Hazánk nem maradhat jelen helyzetében” – e szavakkal kezdődik a Reform. Ez általános meggyőződés, csak a módok és eszközök tekintetében van véleménykülönbség: „Némelyek a reformot részletenként, azaz alkotmányos életünk jelen formáit fenntartva, egyes, időről-időre behozandó javításon által remélik eszközölhetni. Mások jelen helyzetünk javítását csak annyiban tartják lehetségesnek, mennyiben a reform nemcsak egyes tárgyakra, hanem egész alkotmányos szerkezetünkre kiterjesztetik.” A könyv a megyerendszer beható bírálatát adja. Kimutatja, hogy a nemesi megye nem valódi önkormányzat, s ez az intézmény nem fér össze a haladással. Ezért gyökeres rendszerváltozásra, új politikai intézményrendszer kialakítására van szükség. Ez pedig nem lehet más, mint a parlamentáris rendszer, ahol a népképviseleti elv alapján létrejött, minden társadalmi érdeket képviselő törvényhozás a felelősség révén ellenőrzi a végrehajtó hatalmat. A reform, a polgári átalakulás végrehajtója csak a törvényhozás lehet, ezért azt képessé kell tenni e feladata megvalósítására. Az országgyűlést függetleníteni kell a nemesi megye befolyásától. Ennek első lépése pedig a városok szavazati jogának kiterjesztése és a megyék követutasítási jogának megszüntetése.

Eötvös nem a központi végrehajtó hatalom hatáskörét akarta növelni az önkormányzatok rovására. „Ha a jelen körülmények között centralizációról szólunk, s annak szükségét állítjuk: csak törvényhozási centralizáció az, mi után törekedhetünk.” Ez pedig Angliában valósult meg legteljesebben. Ezért az angol példát tartotta követendőnek, s nem a francia közigazgatási centralizációt, amely az önkormányzatokat megsemmisítette. Eszményképe az angol alkotmányos monarchia. Népképviseleten alapuló erős törvényhozás - a parlamentnek felelős központi kormány - és a helyhatósági önkormányzatok egymásra épülő rendszere: ilyennek kívánta látni Eötvös a jövő magyar államát.

Arra a kérdésre, hogy „mily módon eszközölhető nálunk a reform”, így válaszolt: „alkotmányunk e gyökeres megváltoztatása csak törvényhozás által eszközöltethetik, és pedig nem egyszerre, hanem fokonként.” A reform végrehajtása érdekében szükségesnek látta, hogy az ellenzék szakítson a sérelmi politikával, szerveződjék párttá, meghatározott elvekkel, egyértelmű programmal, és szerezzen többséget.

Kitért a birodalomhoz fűződő viszony kényes kérdésére is. „Azok közé tartozom, kik a monarchiával való összeköttetésünket [...] oly politikai kombinációnak tartják, mely az európai status rendszernél és geográfiai helyzetünknél fogva” hasznos hazánk számára. A felbomlóban lévő Oszmán Birodalom és a terjeszkedő cári Oroszország között, „a civilizáció és a szabadság határaira állítva, hogy, mint hajdan valánk, a jövőben is a nyugoti műveltség őrei legyünk; a magyar, hogy hivatásának megfeleljen, nem állhat elkülönülve”, s szövetségesül „mi józanul nem is választhatnánk mást, mint a németet, mivel a míveltséget képviseli, s velünk egészen hasonló érdekkel bír”.
Nemcsak cikkekben, tanulmányokban fejtettek ki politikai nézeteit, hanem szépirodalmi munkásságát is ennek szolgálatába állította. 1845-ben jelent meg feudalizmusellenes, a vármegye korruptságát leleplező regénye, A falu jegyzője, irodalomtörténészeink szerint „a magyar kritikai realizmus első, jelentős, időálló példája”, mely szenvedélyes vádirat a nemesi vármegye s az általa képviselt egész rendi világ ellen. Pulszky Ferenc szerint Eötvös „a megyei rendszer elleni polémiát regényformába akarta önteni, végcélja nem a költészeti hatás volt, hanem a politikai”. Eötvös vállalta ezt a minősítést: „Honi állapotaink képét akartam adni, figyelmessé akartam tenni közönségünket azon számos erkölcsi s anyagi szenvedésepre, melyek alatt hazánknak szegényebb osztályai görnyednek, s költői formát választék, mert azt hivém, hogy célomat így könnyebben érhetem el.” A galíciai parasztfelkelés hatására írta meg Magyarország 1514-ben című regényét, amely a jobbágyság korabeli állapotának történeti gyökereit mutatta be, s egyben figyelmeztetett: az elviselhetetlenné váló elnyomás a tömegek fékevesztett kitöréséhez, forradalomhoz vezet.
A centralisták programja nemcsak a konzervatívok, hanem az ellenzék zömének részéről is elutasításra talált. Mindkét oldalról azt vetették a szemükre, hogy a magyar viszonyokra nem alkalmazható külföldi intézményeket akarnak erőszakkal átültetni. Eötvös 1845 novemberében - elkeseredésében - vissza akart vonulni a politikától. Tény, hogy a Pesti Hírlap a centralisták szerkesztésében elvesztette népszerűségét. Előfizetői tábora a korábbinak a tizedére olvadt. Az olvasók zöme nem értette Eötvösék elvont, tudományos igényű politikai fejtegetéseit. Eötvös jól látta ezt. Az újság csak akkor hasznos - írta Szalaynak -, ha „pártot képvisel, mely által eszméit életbe léptetheti. Nekünk nemcsak hogy pártunk nincs, söt individualitásunknál fogva nem is lehet soha. Közöttünk és azok között, kikből jelenleg pártjaink állnak, legalább fél század fekszik. Oh nem értenek minket, mi nem őket, nincs semmi rokonszenv köztünk, [...] a cél, mely után törekszünk, a magyar ellenzék céljától egészen különböző. Mi minden jognak az összves népre való terjesztését, való alkotmányos kifejlődést [akarunk], ők tisztán aristokratihus oppozició akarnak maradni”.

Végül Eötvösék az ellenzék egysége érdekében lemondtak a nyílt vitáról, a nemesi megye bírálatáról, s a Pesti Hírlap szerkesztését átadták Csengery Antalnak, aki a lapot az egész ellenzék szócsövévé tette. Eötvös néhány havi hallgatás után 1846-tól ismét jelentős cikkeket, cikksorozatokat írt alapba, melyekben elsősorban a konzervatívokkal és Széchenyivel szállt vitába. Elégtételül szolgált számára, hogy az ellenzék hosszas vajúdás után megszületett egységes programjában, a Deák által fogalmazott Ellenzéki Nyilatkozatban az elérendő célok között szerepeltek legfőbb kívánságai: a parlamentáris kormány, a kormány felelőssége és a népképviselet elve.

Az utolsó rendi országgyűlésen nem vett részt. Kételyei voltak azzal kapcsolatban, hogy a nemesekből álló törvényhozás képes lesz-e az ellenzéki programban kitűzött célok megvalósítására. Ezért sürgette, hogy a városok országgyűlési szavazatának kérdését minél előbb tűzzék napirendre, s ennek érdekében petíciós mozgalmat indított a városokban. Kossuth taktikájával nem értett egyet, de 1848. február végén megváltozott a véleménye: ha Kossuth segítségével keresztülviheti elveit, akkor támogatni fogja őt – írta Széchenyinek. Kossuth március 3-ai felirati javaslatának hírére Pozsonyba sietett, s március 15-én az országgyűlés küldöttségével Bécsbe utazott. Úgy tűnt, szabaddá vált az út az általa óhajtott gyökeres reform, a polgári átalakulás előtt. A birodalomhoz fűződő viszony alakulása azonban aggodalommal töltötte el, mert „Oroszországnak szomszédsága egyrészről, másikról saját helyzetünk s a szétfoszlási hajlam, mely külön nemzetiségeinkben rejlik, engem meggyőztek, hogy a monarchiának fennállása nem létünk feltétele ugyan, de olyvalami, mit nyugodt kifejlődésünk igényel”.
Egyelőre reménykedett a „nyugodt kifejlődésben”. Az első magyar felelős kormányban a vallás- és közoktatásügyi tárcát vállalta, s nagy energiával látott munkához. Fő gondja az oktatás korszerűsítése volt: „Nevelés nélkül az egyenlőség semmi; nem egyéb, mint puszta szó; a nevelés az, mi által az alsóbb néposztálybeliek az állam által nekik adott jogok élvezetére képessé tétetnek.” Legjelentősebb alkotása az elemi oktatásról kidolgozott törvényjavaslat, amely kimondja az általános tankötelezettséget, az oktatás ingyenességét, és az állam feladatává teszi, hogy „minden helységben s népes pusztákon tanintézetek legyenek”. Biztosítja a felekezetek iskolaállítási jogát minden községben, ahol legalább 50 gyermek látogatná az iskolát. Ahol ez a feltétel hiányzik, ott a község létesít ún. közös iskolát. Az iskolák főfelügyelete és a tanítóképzés az állam feladata. Javaslatával Eötvös két tűz közé került. Az egyházak képviselői ellenezték a közös iskolákat, ragaszkodtak a felekezetek oktatási monopóliumához, és tiltakoztak az állami felügyelet ellen. A képviselőház többsége viszont erősen korlátozni akarta az egyházak iskolaalapítási jogát, s azt kívánta, hogy állami támogatással minden községben létesüljön közös iskola. Végül a képviselőház által módosított javaslatból nem lett törvény, mert a felsőház a kérdést levette a napirendről.

Eötvös korábbi félelmei beigazolódtak: a birodalomhoz fűződő viszony elmérgesedése lehetetlenné tette a belső reformok továbbvitelét. A nyílt szakítást, a fegyveres harcot nem vállalta, mert úgy látta, hogy annak vége a történeti magyar állam felbomlása, megszűnése lesz. Szeptember 29-én családjával Bécsbe, majd Münchenbe utazott, s 1850 végéig ott élt. „Miért távoztam el? - írta Csengery Antalnak. - Ily viszonyon közt tökéletesen hasztalannak éreztem magamat. Engem az ég forradalmi embernek nem teremtett.” S hozzáfűzte: a forradalom „nem azon út, melyen az emberi nem előrehaladhat”.

Münchenben kezdett hozzá nagyszabású politikaelméleti művének írásához: A XIX. század uralkodó eszméinek befolyása az álladalomra címmel. Az első kötet 1851-ben, a második 1854-ben jelent meg, mindkettő németül és magyarul is. E művében szembenéz azzal a válsággal, amelybe a század közepére a polgári társadalom és a modern állam jutott, s hitet tesz a liberalizmus alapvető értékei: az egyéni szabadság és a civil társadalom autonómiája mellett. „A kor, melyben élünk, a haladás korszaka mindenben” - kezdi könyvét. Mégis „általános elégedetlenséggel találkozunk”. Ennek az az oka, hogy a kor uralkodó eszméi - szabadság, egyenlőség, nemzetiség - nem töltik be többé eredeti szerepüket, mert az a mód, ahogyan a modern államokban megvalósítják őket, vagy az államok felbomlásához, vagy az államhatalom korlátlan kiterjesztéséhez, önkényuralomhoz vezet. Pedig ezek az eszmék szolgáltak - eredeti alakjukban - polgárosodásunk, társadalmunk alapjául. Most viszont egymással is ellentmondásba kerültek. A modern állam az egyenlőség, a népfelség elvének megvalósítására törekszik, ez pedig csak a szabadság rovására történhet. A társadalom számára viszont a szabadság a legfőbb érték. A megoldást tehát „az egyéni szabadság biztosításában kell keresnünk”.

Az alapelvek meghatározása után a második kötet annak módozatait keresi, hogy „mikép lehet elérni az állam hatalmának korlátozását, a nélkül, hogy nagyobb államok fennállása veszélyeztessék”. Milyen legyen a kor uralkodó eszméinek, „a jelen kor viszonyainak leginkább megfelelő állam szervezete?” Vagyis kidolgozza a modern liberális állam elméletét. Meghatározza az állam célját, megvonja az államhatalom határait, ismerteti az egyéni szabadság biztosítékait az államhatalom túlkapásai ellenében. Részletesen foglalkozik a központosítással, az önkormányzatok és az egyesületek szerepével. Fontosnak tartja, hogy az egyén ne álljon elszigetelten az állammal szemben, hanem vegye őt körül az önkormányzatok és „civil” szervezetek széles hálózata. „Az egyetlen védeszköz az állam mindenhatósága ellen az, hogy a községnek, tartománynak s általában az államban levő szervezeteknek, melyek az egyént az állammal egybefűzik, bizonyos kört adjanak önálló tevékenységre, s ezáltal az államhatalomnap gyakorlatilag szilárd határokat vessenek.”
A polgárosodás - Eötvös számára - alapvetően keresztény fogalom: „a szabadság, egyenlőség és nemzetiség eszméi egészen a keresztény polgárosodás körébe tartoznak.” Eötvös mélyen vallásos lélek volt, katolicizmusa személyiségének fontos alkati eleme. Nem látott ellentmondást keresztény hite és liberális elvei között, „a szabadság vallásaként” élte meg a kereszténységet. „Az egyenlőség eszméje a keresztény hit lényegéhez tartozik.”
Nemcsak elméletben foglalkozott a modern államszervezés kérdéseivel, hanem arra is javaslatot tett, hogyan lehetne a soknemzetiségű Habsburg Monarchiát úgy átszervezni, korszerűsíteni, hogy az elég erős és egységes legyen nagyhatalmi állásának fenntartásához, ugyanakkor kielégítse a benne élő népek nemzeti igényeit is. E kérdésről két német nyelvű könyvet adott ki: 1850-ben Ausztria nemzetiségeinek egyenjogúságáról, 1859-ben pedig Ausztria hatalmának és egységének biztosítékai címmel. Alapelve volt, hogy ebben a térségben egy nagy állam fennállása „európai szükségszerűség”, de érdeke az itt élő népeknek is. A megoldás tehát „a szabadság elvei szerint” átszervezett alkotmányos monarchia, ahol a szükséges minimumra korlátozott központi hatalom mellett megvalósul a tartományok, a kisebb közigazgatási egységek és a községek önkormányzata, s ez az önkormányzat, valamint az állampolgárok teljes egyéni szabadsága és egyenjogúsága lehetőséget biztosít valamennyi nép nemzetiségének érvényesülésére. Az említett két könyvben az egységes birodalom mellett foglalt állást. 1860-ban kiadott, Magyarország különállása Németország egységének szempontjából című munkájában viszont már a dualizmus alapján állt, s hangsúlyozta, hogy a történeti jog szerint Magyarország és a birodalom többi része között perszonális unió áll fenn, ezért nem lehet szó közös birodalmi törvényhozásról és kormányról.

Az 1859-es és 1866-os háború idején számolt a Habsburg Birodalom esetleges felbomlásával. Magyarország teljes függetlenségére történeti határok között nem látott lehetőséget. Ha a Habsburg Birodalom „helyébe a nemzetiségek etnográfikus határai szerint több, név szerint független országok állíttatnak fel, Magyarország nemcsak területének nevezetes részét veszti el, hanem ezekért oly függetlenséget cserél, melynek mértéke s fennmaradása ország kegyelmétől s érdekeitől függ”- írta 1859-ben Széchenyinek, megjósolva a 20. századi fejleményeket. Ennél kedvezőbbnek tartotta, ha a térségben ismét egy nagy és erős állam alakul - föderatív alapon. E föderáció magvát a magyar korona országai alkotnák, s valószínűleg még „a cseheket, lengyeleket ás általában még a szlávok katolikus részét foglalná magába, s ezekhez csatlakozhatnának talán a románok [...] ennek az államnak nem egy nemzetiség uralmán, hanem valamennyiük megegyezésén kell alapulnia”.
Az 1860-as években figyelme a magyarországi nemzetiségi kérdés felé fordult, felismerve, hogy „jelen viszonyaink között e kérdésnél egy sem fontosabb, [...] alkotmányos szabadságunk, sőt állami létünk fennállása nagy részben ennek megoldásától függ”. 1860-ban a Pest lóban megjelent cikkében kifejezte azon meggyőződését, hogy lehetséges „a különböző nemzetiségeknek a közös szabadság alapján s nemzetiségi követeléseik teljes kielégítése mellett egy erős egésszé összeforrasztása a magyar korona alatt”. Ennek mikéntjét részletesen 1865-ben kiadott, A nemzetiségi kérdés című könyvében fejtette ki. A megoldás nem lehet más, mint „a nyelv és nemzetiség tekintetében a legtökéletesebb szabadság” biztosítása. Az új magyar államot úgy kell berendezni, hogy annak létében a nemzetiségek is nemzeti létük garanciáját lássák. Ennek érdekében az állam valamennyi polgára számára „a jólétnek és szabadságnak nagyobb fokát biztosítsuk, mint melyet a szomszéd államokban élveznének”. A nem magyar népek nemzeti igényeit - Eötvös szerint - a megyei, községi és városi önkormányzat, valamint az autonóm egyházak keretei között, az e szabadság, a teljes állampolgári egyenlőség és az egyesülési szabadság biztosításával lehet leginkább kielégíteni. A nemzetiségi kérdés megoldásának egyetlen lehetséges útja a polgári szabadságjogok minél teljesebb érvényesülése, az önkormányzat elvén alapuló közigazgatási rendszer, valamint az egyének és népek minél szabadabb versenye a soknemzetiségű liberális állam keretei között. Ez az állam az ő szemükben nem magyar nemzeti álla, hanem népek és nemzetek felett álló semleges intézmény, „közös haza” lenne, amelynek feladata, hogy az országban élő valamennyi állampolgár és nép szabad nemzeti fejlésődését biztosítsa és előmozdítsa. Ezt a liberális koncepciót igyekezett érvényre juttatni a nemzeti kisebbségekkel kapcsolatos törvények hozatalakor is.

Az 1861. évi országgyűlésen Eötvös javasolta egy bizottmány kiküldését a nemzetiségi törvény előkészítésére. A bizottság – amelynek munkájában Eötvös oroszlánrészt vállalt – el is készítette javaslatát, de az országgyűlés feloszlatása miatt megvitatására már nem kerülhetett sor. A javaslat, bár a nemzetiségi kérdést - a liberális szemléletnek megfelelően - elsősorban az állampolgári jogegyenlőség és a teljes egyéni szabadság alapján kívánta rendezni, elismerte a nemzetiségeknek mint testületeknek a jogát a szabad fejlődésre. Ezt egyfelől a községi és a megyei önkormányzatok keretében, másfelől az egyes vallásfelekezetek egyházi és iskolai autonómiája, valamint az egyesülési és iskolaalapítási jog biztosítása révén vélték megvalósíthatónak.

Közéleti szereplésre az újjászerveződő Magyar Tudományos Akadémia adott számára lehetőséget, amelynek 1855-ben másodelnöke, 1866-ban elnöke lett. A ’60-as években ténylegesen ő vezette az intézményt, olyan titkárok segítségével, mint Szalay László, majd Arany János. Az ő irányításával korszerűsödött, polgárosodott az Akadémia tudománypolitikája. Míg korábban a nyelv és az irodalom művelésén s az ún. nemzeti tudományokon volt a hangsúly, most egyre inkább előtérbe került a természettudományok és a technikai tudományok fejlesztése, a társadalomtudományok realista irányzatainak kibontakoztatása s az európai tudományos színvonalhoz való felzárkózás igénye. Az Akadémia mellett a Kisfaludy Társaság is elnökévé választotta Eötvöst.
Az októberi diploma után Deák politikáját támogatta, bár nem mindenben értett vele egyet. Elsősorban a taktika és módszer kérdésében tért el a véleményük. „Deák mindent a fejedelemtől vár; én több bizodalmat helyezek azoknak a belátásába, kik Ausztriában a szabadságot akarják.” Deák passzivitása is ingerelte, ő türelmetlenebb volt, mert úgy látta, hogy a bizonytalan politikai helyzet gátolja a gazdasági fejlődést. 1864 őszén emlékiratot nyújtott át Schmerlingnek, s egy bécsi újságban felvázolta a magyar kiegyezési feltételeket. Naplója tanúsága szerint ekkoriban többször is hosszasan tárgyalt Deákkal. „Minden fontos pontokban egyetértünk”, s a cikk is „kielégítette Deákot”.

A nekilendülő kiegyezési folyamattal kapcsolatban attól tartott, hogy a többség a nemzeti vívmányokért, a függetlenség külső jegyeiért, a nemzetiségek feletti hegemónia fenntartásáért feláldozza a szabadságot, „az európai nemzetek alkotmányos elveit”. Mert „nagy azoknak a száma az országban, kik mindenekfölött csak a zsinóros magyar nadrághoz ragaszkodnak”. Határozottan szembefordult azzal a nézettel, hogy a kiegyezés után a németek és a magyarok egymással kezet fogva „a birodalom többi nemzetiségeinek igényei ellen együtt lépnek fel”, s ezáltal lehetőség nyílik oly törvények alkotására, „melyek határaink között a magyar elem felsőbbségét biztosítják […] Meg vagyok győződve, hogy saját nemzetiségünknek ily supremantiája a legnagyobb csapás, mely azt érheti.” Jól látja, hogy sokan vannak, „kik a nemzetiségnekérdekeit a szabadságnak elébe teszik, s hazánkban talán a többség gondolkodik így”.

E veszélyek elhárítása és saját nézetei népszerűsítése érdekében 1865 nyarán lapot indított Politikai Hetilap címmel. Az igen színvonalas lap hasábjain újra együtt látjuk az egykori centralista csoport még élő tagjait: Eötvös mellett Trefortot és Csengeryt, de melléjük sorakozik Lónyay Menyhért, Kerkápoly Károly, Keleti Károly, Falk Miksa, Pulszky Ferenc, Gyulai Pál, Szilágyi Sándor és Greguss Ágost is. Eötvös visszatért régi témájához, hiszen a központi kormány és a helyi önkormányzatok viszonyát a ’48-as törvényhozás nem rendezte, a nemesi megyét érintetlenül hagyta. Nagy cikkekben, sőt cikksorozatokban tárgyalta a kérdést, hangsúlyozva, hogy pontosan meg kell állapítani központi kormány és az önkormányzatok hatáskörét, s a felelősség elvét a közigazgatás minden szintjén érvényesíteni kell. Lapjától anyagi sikert is várt, azt remélte, hogy annak jövedelméből eltarthatja családját. Ám a lap iránt nem mutatkozott nagy érdeklődés, mindössze 1200 előfizetője volt, s egy évvel később, a háború kitörésekor meg is szűnt.

1864-ben megválasztották az Országos Iparegyesület elnökévé, s e minőségében gazdaságpolitikai kérdésekkel is foglalkozott. A liberális gazdaságpolitika, a szabad kereskedelem mellett foglalt állást. Úgy látta, hogy anyagi bajaink fő forrása a tőkehiány, ezért véleménye szerint „nem védvámok segíthetnek industriánkon, hanem csak oly intézkedések, melyen által a hazában forgó tőke megszaporíttatik s minthogy ez semmi által nem eszközölhető hamarább s biz tosabban, mint ha az ország szabad kereskedés által a külföld capitálisának megnyílik”.

Az 1867 februárjában kinevezett Andrássy-kormányban ismét a vallás- és közoktatásügyi tárcát kapta. Ő volt a legtekintélyesebb miniszter, ő helyettesíthette a kormányfőt annak távolléte idején, ami nem számított könnyű feladatnak. Eötvös szerint Andrássy zseniális ember volt, de „a rendes kerékvágásban járó hivataloskodástól, mondhatni: a rendtől egyáltalán” betegesen irtózott. Egyik távolléte idején kétségbeesetten írta neki: „Míg vissza nem jössz semmit tennünk nem lehet, mert a közügyeket annyira saját fejedben tartod, hogy igen fontos ügyekről még értesítve sem vagyunk.”
Örömmel és bizakodással látott munkához úgy érezte, Magyarország új reformkor küszöbén áll. A kiegyezés „által Magyarország éppen állami életének legfontosabb ágaira oly béfolyást nyer, minőt eddig soha sem gyakorolt. Biztosítja materiális jólétét és szellemi fejlődésének lehetőségét oly mértéhben, mint azt eddig nem tehette”. Ki kell használni a lehetőséget, s hozzá kell fogni a polgári Magyarország felépítéséhez. A legtöbb reformot ő kezdeményezte. A közjogi kérdést a kiegyezés megoldotta, s most „eljött az ideje, hogy a 48-i törvényhozás egyéb szándékainak teljesítéséről is gondoskodjunk”. Bosszankodott, hogy az országgyűlés még két évvel a kiegyezés után is túl sokat foglalkozott a közjogi kérdésekkel. „Nem jött-e ideje, hogy a meddő vitatás helyett végre a munkához fogjunk? [...] Ki nem érzi, ki nem látja a haladásnak, a reformnak szükségét minden téren? És mi újra közjogi vitatkozásokba ereszkedünk, mintha azon veszélyek között, melyek hazánkat fenyegetik nem lenne a legnagyobb, hogy kifejlődésünkben századokig erőszakosan visszatartattunk.”
Bár egészségi állapota egyre romlott, rengeteget dolgozott. Legsürgősebb feladatának ezúttal is a népoktatás fejlesztését tartotta. „Én részemről egyszer mindenborra kimondom, hogy a magyar nemzet jövőjét tisztán cultura-kérdésnek tartom, ennélfogva a nevelés ügyet, a közoktatási ügyet a nemzet legfontosabb ügyének tekintem.” Legfontosabb alkotása a népiskolai törvény, az 1868: 38. tc., amely kötelezővé és ingyenessé tette az iskolát, s előírta, hogy „minden növendék anyanyelvén nyerje az oktatást”. Fenntartotta a felekezetek iskolaállítási jogát, de kimondta: ha a meglévő felekezeti iskolák nem elegendőek, a községek kötelesek iskolát létesíteni. A törvény elfogadása után részletes adatgyűjtést rendelt el, hogy felmérje a közoktatás állapotát. Utolsó nagy írásműve a halála előtt néhány héttel az országgyűlés elé terjesztett Jelentés a népiskolai közoktatás állapotáról című munka. Arra törekedett, hogy „a létező állapotok leplezetlen előadása által a törvényhozás népnevelésünk hiányairól bár elszomorító, de teljes tudomást nyerjen”.

Nem feledkezett meg az oktatás egyéb szintjeinek reformjáról sem. 1870-ben törvényjavaslatot készített a kisdedóvásról, a középiskolai oktatásról és az egyetemekről. Nagy súlyt helyezett a reáliskolákra, s kezdeményezte kereskedelmi és ipari szakiskolák létesítését. Előkészítette a pesti tudományegyetem és a műegyetem újjászervezését és egy új tudományegyetem felállítását Kolozsvárott.
Az oktatási reform mellett a másik fő gondja a vallásfelekezetek jogviszonyainak rendezése, autonómiájuk megvalósítása volt. Egyházpolitikájának alapelve, a francia liberális katolikusok nyomán: szabad egyház - szabad államban. Szilárd meggyőződése volt, hogy „az egyetlen, amit századunkban az állam az egyházért tehet, és az egyetlen, amire ez utóbbinak az állam részéről szüksége van, az, hogy a legteljesebb szabadság legyen számára biztosítva”. Törvénybe iktattatta a görögkeleti egyház autonómiáját (1868: 9. tc.). A törvényesen bevett keresztény vallásfelekezetek viszonosságáról szóló 1868: 53. tc.-kel teljessé tette a keresztény vallások egyenjogúságát. Ezt a zsidó vallásra is szerette volna kiterjeszteni, de ennek érdekében előbb létre kellett hozni a zsidóság országos egyházi szervezetét. Ezért 1868 decemberére összehívta a zsidó kongresszust, amely kidolgozta a zsidó egyházi szervezet szabályzatát.

Eötvösnek igazi szívügye a katolikus autonómia megvalósítása volt. Többször panaszolta, hogy „aligha van még egy ország Európában, ahol a katolikusok között olyan általános volna a közömbösség, mint nálunk”. Ennek egyik fő oka, hogy „a protestáns egyházak iskolai és egyházi ügyeikben a legnagyobb fokú autonómiát élvezik, míg a katolikus egyház az állam gyámsága alatt áll”. A másik ok, hogy a hívek az egyház és az iskola körül „minden befolyástól kizáratván, rég megszokták minden az egyházat vagy iskolát illető ügyeket olyanoknak tekinteni, melyekhez semmi közük sincs”. Ezért 1867 júliusában levélben kérte SimorJános hercegprímást, hogy a püspöki kar dolgozza ki a katolikus autonómia tervezetét, s azt is kérte, hogy „a katolikus világiaknak az iskolára és az egyháznak nem tisztán vallási ügyeire nagyobb befolyás engedtessék”. Azt javasolta, hogy az autonómia szerveibe a világiak kétharmad, az egyháziak egyharmad arányban legyenek képviselve. Hosszú előkészületek után, 1870 őszén összeült a katolikus autonómia kongresszus, a tanácskozások végét azonban Eötvös már nem érte meg. A kongresszus elkészítette a katolikus autonómia szervezeti szabályzatát, s az meg is felelt Eötvös szándékainak, utódai azonban nem terjesztették az országgyűlés elé, így a katolikus autonómia nem valósult meg.
Az 1865 végén egybegyűlt képviselő ház ismét napirendre tűzte a nemzetiségi kérdést, s a törvényjavaslat elkészítésére kiküldött bizottság az 1861-es javaslatot vette alap fejlesztette tovább. Eötvös miniszteri kinevezése után kimaradt a bizottságból, de az 1867 nyarára elkészült javaslat kétségkívül a képzeléseit tükrözi, bár az elfogadott törvény nem teljesen azonos az ő eredeti javaslatával. Eötvös a megyék keretében akart autonómiát biztosítani a nemzetiségek számára, ezért azt javasolta, hogy a megyék hivatalos nyelvét többség szabja meg, s a megyei tisztviselők a lakosokkal azok anyanyelvén érintkezzenek A megyei nemességet azonban aggodalommal töltötte el „az igen széles alapra fektetett nemzetiségi törvényjavaslat”, amely „a megyéket kivetkőztetné magyar nemzeti jellegükből”, s feliratokban tiltakoztak ellene. Így az országgyűlés elé kerülő törvényjavaslat már a magyart tette minden törvényhatóság hivatalos nyelvévé - bár lehetőséget adott a 20%-os arányt elérő kisebbségek nyelvének használatára is. E megszoorítás ellenére az 1868: 44. tc. „a nemzetiségi egyenjogúság tárgyában” a liberális törvényhozás kiemelkedő alkotása, hiszen a nem magyar állampolgárok számára minden hivatalos fórumon és a bíróságok előtt lehetővé tette anyanyelvük használatát.
Eötvös több ízben kifejezésre juttatta azon meggyőződését, hogy mivel a sikeres polgárosodáshoz, az új Magyarország felépítéséhez nem elegendő a kormány tevékenysége, elsősorban a civil társadalom aktivitásában, szervezkedésében és kezdeményezőkészségében reménykedik. Ebben azonban csalódnia kellett. „Mennyi kínokat okoz a lassúság - panaszkodott fiának -, melyet itt mindenben tapasztalok. [...] Nemcsak kultúránk, de intelligenciánk sokkal alantabb fokon áll, mint valaha gondoltam, s így sokról kell lemondanom, mi életem reménye volt. […] De annyi bizonyos, hogy törvényeimben egy szebb jövőnek alapjait raktam le.”
Ebben a tudatban hunyta le örökre szemét, alig 58 évesen, 1871. február 2-án.
Az Eötvös-féle népiskolai törvény

Eötvös Józsefnek köszönhető az első valóban modern iskolarendszer kiépítése. A reformot követően törvény kötelezett minden magyarországi szülőt - pénzbüntetés terhe alatt - arra, hogy gyermekeit hatéves korukban beírassa az iskolába, és 12 éves korukig iskolába járassa. De nemcsak télidőben, amikor nem tudják őket a ház körüli és mezei munkákban igénybe venni, hanem a teljes tanévben, minden hétköznapon ott kell lenniük a gyerekeknek az iskolában. 1868-tól kezdve iskolakötelezettség lett Magyarországon. Mindebből az is következett, hogy a törvény előírása szerint tovább kellett fejleszteni a már régóta fontos feladatot teljesítő falusi és városi kisiskolákat. A korábbi három-, négy-, öt osztályos kisiskolákat - a hat éven át tartó iskolakötelezettségnek megfelelően - át kellett alakítani hatosztályos elemi népiskolává. Így nevezte el ugyanis a törvény az új iskolatípust. A paragrafusok pontosan megszabták mindegyik osztály tananyagát, semmi lényeges különbséget nem téve a falusi és a városi elemi népiskolák növendékeinek tanulnivalója között.

A korábbi állapotokhoz képest újszerű volt a törvénynek az a követelménye, hogy a városokban és a nagyobb településeken az elemi népiskola mind a hat osztályának külön tanítója legyen, a kisebb helyeken kevesebb tanítóból is állhat a tantestület. A falusi elemi népiskolákban viszont továbbra is elegendő lesz egyetlen tanító mind a hat osztály tanítására. Ezekben a falusi osztatlan iskolákban egyetlen tanteremben ült az összes tanuló, s míg az egyik órában az egyik osztályba tartozó gyerekeknek magyarázott valamilyen tananyagrészt a tanító, vagy éppen feleltette őket, addig a többiek csendben a saját osztályuk tantervének megfelelően az írásbeli feladataikat készítették, számtanpéldákat oldottak meg, vagy magukban az olvasást gyakorolták. A következő órában egy másik osztály tananyagcsoportjával foglalkozott a tanító, de a többieknek is mindig megvolt a maguk tervszerű munkája.

EÖTVÖS JÓZSEF: A falu jegyzője (1845)

A regény a reformkori világ múlhatatlan érvényű megörökítése, a magyar széppróza egyik alapműve. A mű elsősorban - a centralisták politikáját követve - a hazai feudalizmus és központja, a nemesi vármegye elavultságát, ellentmondásait, a haladásra gyakorolt visszahúzó hatását tárja fel. Réty alispánné ügyvédje, Macskaházy segítségével ellopja Tengelyi Jónástól, a falu jegyzőjétől nemeslevelét, és néhány, az asszonynak anyagi okokból kellemetlen iratot. Így a jegyzőt félreállítják a megyei tisztújításon, nem tudja igazolni nemességét. Viola, a jobbágyból lett betyár, a Tengelyi családhoz fűződő mélységes hálából visszaszerzi a nemesi iratot, de közben önvédelemből megöli Macskaházyt. A gyilkosság gyanúja Tengelyire terelődik. Börtönbe zárják, és csak Viola utolsó vallomása után szabadul. Hátralevő éveit visszavonultan, megtörten éli le. Az alispánné öngyilkos lesz, nevelt fia, Réty Ákos elveszi a jegyző leányát. A nagybirtokos Réty család és az őt támogató hivatalnokrendszer, a haladó gondolkodású jegyző és a becsületes jobbágy, Viola összecsapását az író az egész feudális rendszer kritikusaként írja le, és bár a körmondatos, bonyolult előadásmód a mai olvasónak a regényt nem teszi olvasmányossá, a kiváló típusalkotás és a gondolati tartalom miatt a mű múlt századi regényirodalmunk egyik legnagyobb alkotása. A visszaélésekkel tarkított „titkos” választás, a komédiába illő „nemesi szabadság” leírásával Eötvös remekel. A nép mint főszereplő, eléggé extrém módon jelenik meg, főként mint a társadalom számkivetettjei: cigány, zsidó, üldözött betyár, lecsúszott nemes. Néhány költői szépségű képben azonban feltűnnek a besüppedt tetejű jobbágyházak, melyek felett diadalmasan trónol a kastély.
Az 1840-es évek közepén a magyar társadalomban a maradiság gócpontja a nemesi vármegye. Arany János 1846-ban írja e tárgyról Az elveszett alkotmány című szatirikus eposzát, Eötvös egy évvel korábban A falu jegyzőjét. Előző nagyepikai alkotása, A karthausi c. vallomásregénye a szentimentalizmus és a romantika jegyében született, de részletes háttérábrázolása révén egyben az első igényesen alkotott társadalmi regényünk” is volt. Eötvös 1844-től a centralista Pesti Hírlap munkatársa (később Kemény Zsigmond és Madách Imre is követi a példáját), e lap hasábjain közli folytatásokban újabb epikai művét, amely mindenekelőtt éles vádirat a megyerendszer és a feudalizmus ellen.

A regény egy hajtóvadászat leírásával kezdődik. Ez a mozzanat a főcselekmények allegóriájának bizonyul; a címszereplő Tengelyi Jónás meghurcolásának, valamint Viola ezzel párhuzamos üldözésének előképére ismerhetünk benne. Az utolsó fejezetben, Viola kézrekerítésekor a színhely is ismétlődik, a Tiszarét melletti Törökdombon kezdődik és ér véget a konkrét eseménysor. Tájkép is keretbe zárja tehát a művet, a Tisza látványa, amelyet a bevezetésben az író az egyhangúság” szimbólumaként mutat be, de a befejezésben Petőfire emlékeztető ódai hitvallással fordul hozzá: virulni fogsz!”
Fiktív, tipikus színhelyen játszódik a cselekmény, az Alföld valamelyik megyéjében, „nevezzük Taksony megyének”. Székhelye Porvár, ez a név tökéletesen illik a településre. Tengelyi Jónás faluja, Tiszarét szintén tipikus alföldi település. A legszebb ház a jegyzőé, zöld venyigével befont „szerény lak, tiszta udvarral” - üde színfolt a sivárságban. A végtelenül unalmas magyar róna ellenpontjai a regényben a német városok: Heidelberg (ahol ifjúkorában Réty és Tengelyi is tanult) és Göttinga (Vándory előéletének színtere).
A szereplők könnyen csoportosíthatók, a pozitív és a negatív szerepkör világosan megkülönbözteti őket, az ingadozók és bizonytalanok a cselekménysor végén zömmel a pozitívakhoz csatlakoznak. A karakterek közti eligazodást a beszélő nevekkel könnyíti az író: a szójelentést lágy, zenei hangzás is aláfesti Tengelyi Jónás, Vándory Boldizsár és Völgyesy nevében. A másik oldalon található Macskaházy ügyvéd, Nyúzó Pál főbíró, Kenyházy Bandi esküdt, Karvaly Ágoston várnagy, Sáskay Tamás adószedő stb. A jellemekről általában elmondható, hogy még a főszereplők is kevés, de jellegzetes vonással bíró figurák. Viselkedésüket, magatartásukat elsősorban társadalmi helyzetük határozza meg - Eötvös típusokban gondolkodott, nem törekedett bonyolult belső lélekállapotok teremtésére és rajzolására.

A pozitív figurák kezdetben kevesen vannak. Vezéralak a két főhős, az igazságért harcoló Tengelyi és a szabadságért küzdő Viola. Segítőik kezdettől: Vándory lelkész, Peti cigány és Liptákné. Ehhez a körhöz csatlakoznak a fiatalok, akik értékrendszerük tisztulásával életcéljukat is, szerelmi boldogságukat is megtalálják: Réty Ákos Tengelyi Vilma mellett, Kislaky Kálmán Réty Etelka oldalán.

Az ellentábor: a nemesi vármegye egész intézményrendszere és tisztviselői kara. Politikai és személyes érdekek motiválják őket, az élen Rétyné, Macskaházy és Nyúzó Pál található. Ők a hatalommal való visszaélés, a korrupció és a kegyetlenség megszemélyesítői, de közönséges bűnök, gaztettek elkövetésére is vetemednek, ilyenformán az alvilággal is kapcsolatba kerülnek (személy szerint Cifra Jancsival és Üveges Jancsival).

A főhős, Tengelyi Jónás maga az „elvi szilárdság és a makulátlan erényesség”; ő „a becsület megszállottja. Puritán jellem, aki kimagaslik és épp ezért végzetesen elkülönül embertársaitól. Romantikus alkat, Magyarországon sehová sem való” (gróf Marosvölgyi főispán szerint); megelőzi korát (gondolataival fél századdal a többiek előtt jár), de épp ezért a jelenben tragikus sorsú, Don Quijotéhoz hasonlóan fáziseltolódás áldozata. Akárhová kerül, mindenütt (a falusi jegyzőségben is) világjobbító szándék vezérli. Alakjában Eötvös József saját egykori nevelőjének, Pruzsinszky Józsefnek a vonásait is megjelenítette, tőle ismerte meg a felvilágosodás és a francia forradalom eszmevilágát.

Tengelyi Jónás jellemének kialakulását a 2. fejezetben részletesen elbeszéli az író. Lelkész édesapja a szeretet légkörében, de szigorú valláserkölcsi nevelésben részesítette, a gyermek tudatvilágát Plutarkhosz (a Párhuzamos életrajzok c. könyv) antik hőseinek példája, a nagyszerű tett vonzása” is formálta. Szentimentális–romantikus beállítottság fejlődött ki benne. Németországi (pl. heidelbergi) tanulás és pesti joggyakorlat után kezdődik hősies-tragikus pályafutása: a szegények ügyvédje, politikus-jelölt, nevelő, gazdatiszt lesz belőle, de mindenütt kijátsszák, félreállítják, mígnem jegyző lesz Tiszaréten, ahol történetünk kezdetén már húsz éve hivataloskodott”.

Tengelyi és Viola sorsa együtt azt példázza, hogy Magyarországon a nemes és a jobbágy egyaránt kiszolgáltatott áldozata a feudalizmusnak, a romlott vármegyerendszernek. Viola jómódú telkes jobbágy volt, de a tisztviselők visszaélései (Nyúzó főbíró erkölcstelensége) törvényen kívüli helyzetbe sodorja, betyár lesz. Kivételes képességekkel bír (szorgalma, tehetsége, munkabírása, nemes indulatai, családszeretete egyaránt rendkívüli), de saját boldogságát nem tudja megőrizni, nemzetét sem tudja szolgálni, sőt a társadalom ellen kényszerül fordulni. Jelleme és sorsa egyaránt romantikus.

Vándory Boldizsár - családi okokból, valamint Göttinga szelleméből következően - kívül áll a politikai csatározásokon. Álnéven él, a világi hívságokról (pénzről, rangról) lemondva, kiegyensúlyozottan és szerényen, sztoikus bölcsességgel: „tudni kell élni mindazzal, amit a végzeted adományozott neked”. Református lelkész, aki felekezeti és faji különbségtétel nélkül, igazi filantrópiával (emberszeretettel), hivatástudattal segíti az elesetteket. Tengelyiék ügyének válságosra fordulása átmenetileg kimozdítja semlegességéből, és így jelentős szerepet játszik féltestvére magára találásában.

Az ellentábor háttérben meghúzódó, alattomos vezéralakja Rétyné, született báró Andorházy kisasszony. Jellemének alapmotívuma a rangkórság: egykori szerelmeséről lemondott (mert a fiatalember szegény volt), élete ekkor kisiklott. Rétyt választotta férjének, az ő anyagi helyzetére alapozva kívánja visszaszerezni a főnemesi rangot. Céljának eléréséhez nem válogat az eszközökben, semmilyen visszaéléstől, semmilyen bűntettre való felbujtástól nem riad vissza. Terveinek kivitelezője, Macskaházy hozzá illően erkölcstelen és gátlástalan, ők ketten külön csatát vívnak egymás kijátszására is. Kettejük manővereihez a vármegyei jogrend és intézményrendszer tökéletes terepet nyújt.

Rétyné és a vele szemben álló Tengelyi Jónás törekvései teszik nyilvánvalóvá: a regény alapkonfliktusa az erkölcs és az érdek között feszül. A falu jegyzője az etikai értékeket szolgálja, a kastély úrnője a saját érvényesülését hajszolja. Eközben az alispánné kihasználja a megyei gépezetet, Tengelyi szembekerül vele.

A főbb szereplők és a számos mellékalak vonásaiból, törekvéseiből a korabeli magyar társadalom „enciklopédikus” képe rajzolódik ki. A nemesség alaptulajdonsága a gyengeség (Réty Ákos, az idősebb Kislaky stb.). Krivér főjegyző kétkulacsos politikát folytat, mindkét pártban ott van, elvégre mindenáron szolgálni akarta a hazáját. Réty alispán, amíg - a politikában a „szélirányt” követve, a családjában a felesége bábjaként - csupán abban fáradozott, hogy többnek lássák, „mint aminek született”, addig tartalmatlan életet élt, családja is szétzilálódott. Kislaky, a volt alispán „áldott jó ember”, a tradíciók képviselője, aki megőrizte az ősök műveletlenségét, a hajdankor jószívű egyszerűsége mellett. Van külföldet járt nemesember, „Bántornyi James”, de ő csak karikírozott mása pl. a valóságos Széchenyi Istvánnak: az angliai kultúrának csak egyes elemeit veszi át, jellegzetesen félművelt, nincs igazi kisugárzása. A nemesség lecsúszó elemei (Szentvilmosi János) a legsötétebb bűnök elkövetőivé züllenek, de megmaradnak a vármegye híveinek (Cifra Jancsi lövi le, betyárból immár pandúrként, fejpénzért, az önfeláldozó Violát). A fiatal nemesekre a regény kezdetén még a parlagi nemessé, a dzsentrivé csúszás veszélye fenyeget (Kislaky Kálmán duhajkodásra hajlamos, tékozló életmódot folytat). Mégis a jövő letéteményesei lehetnek ők, ha - Kármán József egykori programjára ismerhetünk itt - a nők nemes lelkületével kapcsolatot találnak; társra lelve értelmessé tehetik saját életüket, és így a nemzetnek is javára válhatnak. Példát mutat Réty Ákos, aki - anyai örökségére támaszkodva - szembefordul apjával és mostohájával. Kezdetben kevés hatással, de tiszta elvszerűséggel lép fel Völgyesy alügyész, félelmet nem ismerő lélek, Kölcsey Ferenc regénybeli mása (Eötvös József példaképe volt ő is). A reakció eleinte háttérbe szorítja, de következetessége és szívós helytállása mégis egyre nagyobb szerephez juttatja; ő belülről változtatja meg a feudális intézményrendszert.

Eötvös társadalomképében a kívül rekesztettek, a cigányok és a zsidók is megjelennek. (A zsidók emancipációjáról tanulmányokat is készített.) Általános tanulság: az érdekek kölcsönös elismerése és érvényesülése a nemzet egészének érdeke; a jogrend kiterjesztése elodázhatatlan, mindenfajta elnyomást és megkülönböztetést meg kell szüntetni. Ez a politikai program már túllép a centralisták célkitűzésein; Eötvös József az 1840-es évek közepén a demokratikus fejlődés szószólója lesz, és igen közel kerül pl. Petőfi Sándor szellemiségéhez.
A felépítést tekintve a regény több párhuzamos szál bonyolult szövedéke. Az expozícióban - a kezdőjelenet és a közbeékelt Tengelyi-életút után - a cselekmény bonyolítása közben mutatja be a többi szereplőt és a körülményeket (a 14. részig), a tisztújító megyegyűlés és az iratlopás egymás mellé helyezésével teremti az első csomópontot (14-15. fejezet). Újabb szakasz végén elfogják Violát, a rögtönítélő bíróság ülése a mű egyik tetőpontja (22. rész), tablókép az igazságszolgáltatásról. Viola és Tengelyi sorsa ezután is több ponton találkozik, pl. a 30. részben a jegyző gyanúba keveredésekor, de ezután ő marad az előtérben, az ő sorstragédiája olvasható. A végső fordulatot több mozzanat segíti elő: Vándory színrelépése (34. fejezet), Üveges Jancsi vallomása és ennek következtében Rétyné öngyilkossága (36-37.) és legvégül János huszár közreműködésével Viola önkéntes visszatérése (38-39). A végső tetőponton mindkét főhős sorsa megfordul: Viola meghal, Tengelyit felmentik. A megoldás ellentmondásos. A szereplők egy részének sorsa beteljesedik, illetve érdemeik szerint elrendeződik, az áldozatok tragédiája viszont megrázó. A falu jegyzője nem nyeri vissza teljesen életerejét, de helyére mások lépnek.
Eötvös József biztos kézzel épít, a fordulatokat pontosan illeszti egymásba, de egyszerűbb eszközökkel is gyakran él (sok a rejtőzködés, hallgatózás vagy kihallgatás, erős a véletlen szerepe). Gyakran megragadja az alkalmat, hogy kommentálja a jelenségeket, illetve összképet fessen (pl. a bürokráciáról, az igazságszolgáltatásról, a kortesgyűlésről és egyéb politikai rendezvényekről, az egzekúcióról, börtönállapotokról, a vallási-felekezeti és a nemzetiségi kérdésekről). Regényének több eleme Mikszáth műveiben (pl. A Noszty fiúban) is megjelenik majd: a tarokkozás, a hídfelbontás, a tévesen felhasznált köszöntő szónoklat.

Eötvös József a magyar realista regény első nagy mestere. Regénye ábrázolásmódjának összetevői: didaktikus célzat, irányzatosság mind a jelenetezésben, mind a karakterek megformálásában, eszményítés, típusalkotás, életképek, tablóképek, szatirikusan élezett beállítások, pamfletszerű elemek (pl. a nemesi előjogokról szóló rigmus), karikatúraszerű jelenségek és portrék, csattanóra kihegyezett szófordulatok (gyöngéd asszonyi hangjának fortisszimójával). A hangvétel legtöbbször a szatíra maró gúnya, olykor szelídebb malícia. Könnyedebb részek, lírai betétek ritkán jelentkeznek: „regényem csak az élet képe akar lenni, s az nem mindig mulatságos.” A stílusban érződik: epikánk csak Eötvös korában bontakozik ki, alig néhány évtizedes múlttal bír. Egyes körülményes mondatok az iróniát szolgálják, de az író (Kölcsey Parainesisének hatására is) eleve vonzódik a körmondatos, szentenciaszerű, moralizáló előadáshoz. Az író személyes megnyilatkozásai között a legjelentősebbekben saját ars poeticáját fogalmazza meg.
A szókincsben megjelennek a latinitás elemei is. Az élő nyelvi fordulatokat majd Jókai emeli be a magyar epikába. Az elmélyült, árnyalt lélekrajzot Kemény Zsigmond fogja megteremteni.

A műfaj összetett. Cselekménye szerint ez a mű a legelső bűnügyi regényünk, művészi célzatát tekintve pedig ún. irányregény. E műfaj célkitűzéseit az író pontosan rögzíti: A költészet kedves játékká aljasul, ha különválik a kor nagy kérdéseitől, és nem a létező hibák orvoslására, nem az érzelmek nemesítésére törekszik. A kortárs írók közül Victor Hugo volt szerzőnk példaképe, aki a politikai célzatú irodalom programhirdetője volt. Eötvös József személyesen, megyei hivatalnokként ismerte meg közállapotainkat (1837-ben Eperjesen ülnök volt, apja akkor ennek a - Sáros - megyének a főispánja), saját nézeteit adja Tengelyi Jónás szájába: „A nemesség megyei rendszerével sáncokat épített maga köré, amelyek mögött kiváltságait évszázadokon keresztül védelmezni tudta a törvények ellen is. És felteszi a kérdést: miért nem vesszük be a népet is a sáncok mögé?”

